Indoneziyada yo'qolgan samolyot cho'kkan bo'lishi mumkin
162 odamni olib ketayotgan Aerobus yakshanba kuni g'oyib bo'lgan edi.
Aerobus yakshanba kuni ertalab Yava dengiziga qulagani taxmin qilinmoqda. Bedarak ketgan laynerni qidirish ishlari davom etayapti va yo'lovchilarning qarindoshlari hanuz umidvor. Xalqaro darajada olib borilayotgan qidiruv ishlariga kemalar, samolyotlar va vertolyotlar jalb qilindi. Bir necha davlat, jumladan, Qo'shma Shtatlar yordam taklif qilgan. Ayrim xabarlarda qidiruv paytida allaqanday qoldiqlar aniqlangani aytilmoqda. Biroq yo'qolgan yo'lovchi samolyotiga aloqadormi-yo'q, hali noma'lum. Arzon chiptalar taklif qiluvchi "AirAsia" havo yo'llarining samolyoti Indoneziyaning Surabaya shahridan Singapurga uchayotgan bo'lgan. Havoga ko'tarilgach, ko'p o'tmay Aerobus bilan aloqa uzilgan. Pilot dovuldan xavfsizroq balandlikda uchish uchun ruxsat so'ragani ma'lum. Biroq pastroqda boshqa samolyot bo'lgani sababli uchuvchiga rad javobi berilgan. Ana shundan so'ng aloqa to'xtagan. "AirAsia" kompaniyasi rahbari Toni Fernandes voqeadan dahshatdamiz, deydi. Hozir kompaniya oldida turgan ustuvor vazifa - yo'lovchilar va ekipaj a'zolarining yaqinlariga hamdard bo'lish, ularni qo'llab-quvvatlab tergovga yordam berishdir, deydi u. Samolyotda indoneziyalik 149 fuqaro, janubiy koreyalik uch shaxs, shuningdek, Britaniya, Malayziya va Singapurdan yo'lovchilar bo'lgan. Ekipaj tarkibida Indoneziyaning olti fuqarosi va bir fransuz uchuvchi bor edi.